KSL วิ่งแรง 6% รับราคาน้ำตาลสูงต่อเนื่อง-เก็งฯ “บีบีจีไอ” จ่อเข้าตลาด
KSL วิ่งแรง 6% ราคาแตะ 4.04 บ. ด้วยมูลค่าซื้อขาย 295.26 ลบ. รับราคาน้ำตาลสูงต่อเนื่อง ปริมาณอ้อยเข้าหีบเพิ่ม เก็งฯ บริษัทร่วมทุนกับ BCP อย่าง “บีบีจีไอ” จ่อเข้าตลาด
KSL วิ่งแรง 6% รับราคาน้ำตาลสูงต่อเนื่อง ปริมาณอ้อยเข้าหีบเพิ่ม เก็งฯ บริษัทร่วมทุนกับ BCP อย่าง “บีบีจีไอ” จ่อเข้าตลาด
4 ต.ค. 2564

ผู้สื่อข่าวรายงานว่า ราคาหุ้น บริษัท น้ำตาลขอนแก่น จำกัด (มหาชน) หรือ KSL ปิดตลาดวันนี้ (4 ต.ค.) อยู่ที่ 4.04 บาท บวก 0.24 บาท หรือ 6.32% สูงสุดที่ 4.04 บาท ต่ำสุดที่ 3.78 บาท ด้วยมูลค่าซื้อขาย 295.26 ล้านบาท

โดยก่อนหน้านี้นายชลัช ชินธรรมมิตร์ กรรมการผู้จัดการใหญ่ KSL เปิดเผยว่า บริษัทคาดว่าปริมาณอ้อยเข้าหีบปี 2565 ที่จะเริ่มฤดูกาลหีบอ้อยในช่วงปลายเดือน พ.ย. 2564 เป็นต้นไปจนถึงเดือน มี.ค. 2565 จะเพิ่มขึ้นมาที่ระดับ 6 ล้านตันอ้อย และมีปริมาณน้ำตาลที่ 6 – 7 แสนตัน จากปี 2564 ที่มีปริมาณอ้อยเข้าหีบอยู่ที่ 4.77 ล้านตันอ้อย คิดเป็นปริมาณการผลิตน้ำตาลประมาณ 5.28 แสนตัน
ทั้งนี้ปัจจัยหนุนมาจากปริมาณน้ำฝนที่ตกลงมาค่อนข้างมากในปัจจุบัน ส่งผลดีต่อปริมาณอ้อยเพิ่มสูงขึ้นเมื่อเทียบกับปีก่อน โดยทางอุตสาหกรรมและรัฐบาล ได้ประมาณการผลผลิตอ้อยในปี 2565 ไว้ที่ 85 – 90 ล้านตันอ้อย และปริมาณน้ำตาลจะอยู่ที่ 10 ล้านตันน้ำตาล จากปีก่อนที่มีปริมาณอ้อยอยู่ที่ 66 ล้านตันอ้อย
นอกจากนี้บริษัทย่อย บริษัท บีบีจีไอ จำกัด (มหาชน) หรือ BBGI ซึ่ง KSL ถือหุ้นในสัดส่วน 40% และ บริษัท บางจาก จำกัด (มหาชน) หรือ BCP ถือ 60% ก็มีแผนจะเข้าจดทะเบียนในตลาดหลักทรัพย์ฯ หากสามารถเข้าจดทะเบียนได้ในปี 2565 ก็คาดว่าจะช่วยต่อยอดในเรื่องของธุรกิจไบโอ ขณะเดียวกันบริษัทฯ ก็ถือหุ้นในบริษัท อุบล ไบโอ เอทานอล จำกัด (มหาชน) หรือ UBE ในสัดส่วน 21.30% โดยภายหลังจากเข้าตลาดหลักทรัพย์ฯ KSL ก็จะลดสัดส่วนการถือหุ้นลงเหลือราว 10% และคาดจะรับรู้ส่วนแบ่งกำไรจากการลงทุนเข้ามาในไตรมาส 1/2565